b"\n_START_ARTICLE_\nRowan Williams\n_START_SECTION_\nLiv og virke\n_START_PARAGRAPH_\nHan ble f\xc3\xb8dt i Swansea i Wales, i en walisisktalende familie, og fikk sin utdanning ved Dynevorskolen i Swansea, Christ College i Cambridge og ved Christ Church og Wadham College i Oxford. Deretter underviste han i teologi ved universitetene i Oxford og Cambridge, og ble dekan ved Clare College i Cambridge._NEWLINE_I 1991 ble han biskop av Monmouth, og i 1999 erkebiskop av Wales. I 2002 ble han utpekt til etterf\xc3\xb8lger for George Carey som erkebiskop av Canterbury. Han var da strengt tatt ikke medlem av Den engelske kirke, ettersom Kirken i Wales er en selvstendig enhet innenfor Den anglikanske kommunion. Han ble innsatt i embetet 27. februar 2003._NEWLINE_Valget av Williams var kontroversielt. Mange anglikanere, ikke minst utenfor Storbritannia, reagerte mot hans liberale holdninger til ordinasjon av kvinnelige biskoper og homoseksualitet. Hans utgivelser viser at han avviker fra forgjengernes teologiske syn p\xc3\xa5 en rekke punkter._NEWLINE_Han har ogs\xc3\xa5 blitt kritisert fra en del kretser for \xc3\xa5 delta i aktiviteter som mange regner som hedenske. I august 2002 ble han tatt opp i Skaldenes fellesskap, en walisisk forening som har \xc2\xabdruidiske\xc2\xbb seremonier, men som ikke er en religi\xc3\xb8s forening. I mars 2004 holdt han en tale i Downing Street og publiserte en artikkel i The Guardian der han lovpriste Philip Pullmans trilogi Den m\xc3\xb8rke materien, som av Foreningen for kristne l\xc3\xa6rere hadde blitt omtalt som \xc2\xabskaml\xc3\xb8s blasfemi\xc2\xbb og av avisen Catholic Herald som \xc2\xabegnet for b\xc3\xa5let\xc2\xbb._NEWLINE_Samtidig har han selv uttrykt forargrelse over det han ser som moralsk forfall, som da han i mars 2004 kritiserte ITVs serie Footballers' Wives for \xc3\xa5 representere det han s\xc3\xa5 som umoralen som gjennomsyrer mye av dagens Storbritannia. han sa at den viste \xc2\xaben verden der nestekj\xc3\xa6rlighet og rettferdiget, gener\xc3\xb8sitet og et perspektiv i forhold til deg selv blir feid til side\xc2\xbb. _NEWLINE_30. juni 2004 skrev han sammen med David Hope, erkebiskop av York, og p\xc3\xa5 vegne av alle de 114 anglikanske biskoper, et brev til Tony Blair der han uttrykte dyp bekymring over den britiske regjeringens politikk i forhold til Irak, og kritiserte de britiske styrkene framferd i Irak. Han tok spesielt opp mishandlingen av fanger, som det nylig hadde blitt kjent at b\xc3\xa5de britiske og amerikanske soldater hadde utf\xc3\xb8rt._NEWLINE_I september 2004 gikk han ut offentlig og fortalte at troen hans hadde blitt pr\xc3\xb8vd under terroraksjonen i Beslan, da over 300 mennesker ble drept p\xc3\xa5 en skole i det s\xc3\xb8rlige Russland._NEWLINE_Williams ble etterfulgt av Justin Welby, som tok opp posisjonen som erkebiskop av Canterbury i mars 2013. Som tidlgere anglikansk erkebiskop i Storbritannia ble han utnevnt til life peer, slik at han fortsatt er medlem av House of Lords. Adlingen ble annonsert av regjeringen f\xc3\xb8r nytt\xc3\xa5r i romjulen 2012 og han fikk i januar tittelen Baron Williams av Oystermouth. Etter sin avgang som erkebiskop har han begynt i stillingen som Master av Magdalene College ved Cambridge University."